**CIAK Grupa d.d.**

**POSLOVNIK O RADU**

**GLAVNE SKUPŠTINE**

Zagreb, svibanj 2021.

Na temelju odredbe članka 285. stavka 1. Zakona o trgovačkim društvima (Narodne novine brojevi 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, dalje: "**Zakon o trgovačkim društvima**"), Glavna skupština društva CIAK GRUPA d.d., sa sjedištem u Zagrebu, Savska Opatovina 36, upisanog u sudski registar Trgovačkog suda u Zagrebu pod matičnim brojem subjekta (MBS): 080286194, osobni identifikacijski broj (OIB): 28466564680, na sjednici održanoj 24.06.2021. donijela je sljedeći

**POSLOVNIK O RADU**

**GLAVNE SKUPŠTINE**

("**Poslovnik**")

**I Opće odredbe**

**Članak 1.**

CIAK GRUPA d.d. je dioničko društvo sa sjedištem u Zagrebu, Savska Opatovina 36, OIB: 28466564680 (dalje: "**Društvo**") koje posluje sudjelovanjem u vlasništvu i upravljanju u drugim trgovačkim društvima čije su djelatnosti usko povezane s gospodarskim aktivnostima distribucije rezervnih dijelova i auto-opreme za široki spektar cestovnih vozila te održivog gospodarenja otpadom (dalje: "**Grupa**"). Društvo je vladajuće društvo Grupe koju čine Društvo i njegova neposredno i posredno ovisna društva.

**Članak 2.**

Ovim Poslovnikom uređuju se pravila za pripremu i provođenje Glavne skupštine Društva, odnosno:

1. sastav Glavne skupštine Društva;
2. sudjelovanje na Glavnoj skupštini Društva;
3. sazivanje sjednica Glavne skupštine Društva;
4. popis dioničara;
5. tijek Glavne skupštine Društva;
6. odlučivanje na Glavnoj skupštini Društva;
7. obveze i prava predsjednika Glavne skupštine Društva.

Odredbe ovog Poslovnika primjenjuju se na dioničare koji sudjeluju u radu Glavne skupštine, odnosno njihove zastupnike i pomoćnike, kao i druge osobe koje su nazočne ili sudjeluju u pripremi i radu Glavne skupštine.

**Članak 3.**

Glavna skupština donosi odluke i akte u okviru svoje nadležnosti koja je propisana Zakonom o trgovačkim društvima i Statutom Društva, a osobito o:

a) izboru i razrješenju članova Nadzornog odbora Društva;

b) upotrebi dobiti;

c) davanju razrješnice članovima Uprave Društva i Nadzornog odbora Društva;

d) imenovanju revizora Društva;

e) izmjenama Statuta Društva;

f) povećanju i smanjenju temeljnoga kapitala Društva;

g) uvrštenju dionica Društva na uređeno tržište radi trgovanja i o povlačenju dionica s tog uvrštenja;

h) prestanku Društva;

i) drugim važnim pitanjima Društva.

**II Sastav Glavne skupštine**

**Članak 4.**

Glavnu skupštinu Društva čine dioničari.

Pravo glasa ostvaruje se prema broju dionica bez nominalnog iznosa. Svaka dionica daje pravo na jedan glas.

Članovi Uprave i članovi Nadzornog odbora Društva moraju sudjelovati u radu Glavne skupštine Društva s time da članovi Nadzornog odbora Društva mogu sudjelovati u radu Glavne skupštine koristeći se pritom video-vezom ili drugim sredstvom koji omogućuje neposrednu komunikaciju i sudjelovanje člana Nadzornog odbora Društva.

Glavna skupština može odlučivati o pitanjima vođenja poslova Društva samo na zahtjev Uprave Društva.

**III Sudjelovanje na Glavnoj skupštini**

**Članak 5.**

Na Glavnoj skupštini Društva mogu sudjelovati dioničari koji su prijavili društvu svoje sudjelovanje najkasnije 6 dana prije održavanja Glavne skupštine. U taj rok se ne uračunava dan prispijeća prijave Društvu.

Osobom ovlaštenom za zastupanje dioničara - pravne osobe smatra se osoba koja je ovlaštena zastupati tu pravnu osobu na osnovi zakona ili općeg akta pravne osobe.

Dioničari na Glavnoj skupštini sudjeluju osobno ili preko zastupnika, odnosno punomoćnika.

Dioničare mogu zastupati punomoćnici temeljem pisane punomoći. Punomoćnik može biti pravna ili fizička osoba.

Pisana punomoć mora sadržavati naznaku punomoćnika, naznaku dioničara koji izdaje punomoć, ukupan broj dionica, ovlast da sudjeluje i glasuje u ime dioničara na Glavnoj skupštini Društva te dan izdavanja i vrijeme važenja punomoći.

**Članak 6.**

U radu Glavne skupštine, osim dioničara i njihovih punomoćnika, mogu po pozivu Uprave ili Nadzornog odbora Društva sudjelovati i druge osobe bez prava odlučivanja.

Sjednici Glavne skupštine obvezno prisustvuju članovi Uprave i javni bilježnik.

**IV Sazivanje sjednica Glavne skupštine**

**Članak 7.**

Glavna skupština mora se sazvati u slučajevima određenima Zakonom o trgovačkim društvima, Statutom Društva, ostalim primjenjivim propisima i internim aktima Društva, kao i uvijek kada to zahtijevaju interesi Društva.

Glavnu skupštinu saziva Uprava Društva koja o tome odlučuje običnom većinom glasova.

Sukladno primjenjivim odredbama Zakona o trgovačkim društvima, Statutom Društva i ostalim internim aktima Društva, Nadzorni odbor Društva ima pravo sazvati Glavnu skupštinu.

Uprava društva dužna je sazvati Glavnu skupštinu:

1. bez odgađanja nakon što dobiju izvješće Nadzornog odbora o godišnjim financijskim izvješćima, izvješću o stanju društva i prijedlogu odluke o upotrebi dobiti;
2. kada to zatraži Nadzorni odbor; ili
3. ako to u pisanom obliku zatraže dioničari koji zajedno imaju udjele u visini od dvadesetoga dijela temeljnoga kapitala društva i navedu svrhu i razlog sazivanja te skupštine.

Glavna skupština se mora održati u prvih osam mjeseci poslovne godine te se mora sazvati najmanje trideset dana prije dana njezina održavanja. U taj rok se ne uračunava dan objave poziva.

U pozivu na Glavnu skupštinu podrobnije se utvrđuju uvjeti sudjelovanja na Glavnoj skupštini Društva.

Dioničari koji ne ispunjavaju uvjete za sudjelovanje na sjednici Glavne skupštine sukladno odredbama ovog Poslovnika, Statuta i poziva na Glavnu skupštinu nemaju pravo sudjelovanja na Glavnoj skupštini Društva.

**Članak 8.**

Poziv za održavanje Glavne skupštine Društva mora, između ostalog, sadržavati:

1. sadržaj odluke o sazivanju Glavne skupštine sukladno odredbama ovog Poslovnika te dnevni red Glavne skupštine;
2. prijedloge odluka za svaku točku dnevnog reda, te prijedloge akata čiji sadržaj se obavezno objavljuje sukladno primjenjivim odredbama zakona;
3. podatak koji se odnosi na mjesto, vrijeme i dan održavanja eventualne slijedeće Glavne skupštine u slučaju da prva iz bilo kojeg razloga ne bi bila održana;
4. podatak o ukupnom broju dionica i prava glasa u vrijeme sazivanja Glavne skupštine;
5. pretpostavke za sudjelovanje dioničara na Glavnoj skupštini i korištenje prava glasa;
6. naznaku mjesta gdje se mogu dobiti na uvid materijali o točkama dnevnog reda.

Pri sazivanju Glavne skupštine mora se odrediti kada će se održati naredna Glavna skupština, ako na onoj koja je sazvana ne bude kvoruma koji je propisan Statutom Društva. Tako održana Glavna skupština može valjano odlučivati bez obzira na broj dioničara koji su na njoj zastupljeni.

**Članak 9.**

Odluka o sazivanju Glavne skupštine mora sadržavati tvrtku i sjedište Društva, vrijeme i mjesto održavanja Glavne skupštine i uvjete koji se moraju ispuniti za sudjelovanje u Glavnoj skupštini te za korištenje pravom glasa.

Uprava Društva određuje mjesto održavanja Glavne skupštine Društva, s time da se Glavna skupština Društva održava u pravilu na adresi sjedišta Društva.

Uprava je ovlaštena donijeti odluku kojom se dopušta da dioničari elektroničkom komunikacijom ostvaruju sva ili neka svoja prava na Glavnoj skupštini kada ni osobno niti putem punomoćnika na njoj ne sudjeluju u mjestu u kojem se održava Glavna skupština. Odluči li Uprava Društva omogućiti dioničarima da svoja prava ostvaruju elektroničkom komunikacijom, u pozivu za Glavnu skupštinu odredit će podrobne uvjete za njihovo ostvarenje. Ostvaruje li se pravo glasa elektroničkom komunikacijom, Društvo će osobi koja je dala glas elektronički potvrditi da mu je prispio tako dani glas.

Upotreba elektroničke komunikacije sukladno odredbama ovog članka dopuštena je ako su za to ispunjeni uvjeti predviđeni Zakonom o trgovačkim društvima i/ili drugim zakonima koji reguliraju predmetnu materiju.

O organiziranju i pripremanju sjednice te pravovremenoj dostavi svih potrebnih materijala za sjednicu brine Uprava Društva, kao i predsjednik Glavne skupštine.

Sudionici su dužni doći na Glavnu skupštinu najmanje pola sata prije zakazanog početka radi pravovremene registracije sudionika i izrade popisa sudionika na Glavnoj skupštini. Prigodom registracije dioničari odnosno njihovi punomoćnici ili zastupnici moraju osobi zaduženoj za registraciju sudionika pokazati zakonom propisanu važeću identifikacijsku ispravu, a za punomoćnike koji su pravne osobe, mora se predati i izvod iz sudskog registra odnosno drugog odgovarajućeg registra u koji je upisana ta pravna osoba ili druga odgovarajuća javna isprava, ako to nije učinjeno prigodom podnošenja prijave za sudjelovanje na Glavnoj skupštini.

Nakon registracije sudionici mogu napustiti Glavnu skupštinu samo uz prethodnu prijavu osobi zaduženoj za registraciju sudionika sve do zaključenja Glavne skupštine.

**Članak 10.**

Dioničari koji raspolažu s dionicama koje predstavljaju najmanje dvadeseti dio temeljnog kapitala Društva mogu po sazivu Glavne skupštine zahtijevati da se objavi njihov prijedlog predmeta odlučivanja (zahtjev za dopunom dnevnog reda). Zahtjev za dopunom dnevnog reda mora prispjeti Društvu najkasnije 30 dana prije dana održavanja Glavne skupštine. U rok se ne uračunava dan prispijeća zahtjeva Društvu. Objavljena dopuna dnevnog reda s ostalim ranije objavljenim točkama dnevnog reda čini novi dopunjeni dnevni red Glavne skupštine.

**Članak 11.**

Dioničari imaju pravo najkasnije 14 dana prije dana održavanja Glavne skupštine dostaviti Društvu na adresu koja je navedena u pozivu, svoj protuprijedlog prijedlogu odluke danog od strane Uprave i / ili Nadzornog odbora Društva o pojedinim određenim točkama dnevnog reda. Protuprijedlog mora biti u pisanom obliku i mora biti obrazložen. Uprava Društva će protuprijedlog dioničara zajedno s obrazloženjem objaviti sukladno odredbama ovog Poslovnika.

**V** **Popis dioničara**

**Članak 12.**

Na Glavnoj skupštini Društva mora se sastaviti popis svih prisutnih i zastupanih dioničara te njihovih zastupnika uz navođenje imena, prezimena i prebivališta kao i kod dionica s nominalnim iznosom tog iznosa za svaku od njih, a kod dionica bez spomenutog iznosa broj zastupljenih dionica uz navođenje njezina roda.

Popis treba napraviti na temelju predočenih isprava o dionicama, potvrda o dionicama, vjerodostojne isprave koju izda Središnje klirinško depozitarno društvo d.d., odnosno na temelju punomoći za zastupanje dioničara na Glavnoj skupštini.

Ako su posredniku ili udruzi dioničara dane punomoći za glasovanje na Glavnoj skupštini i njihovi punomoćnici glasuju u ime onoga koga se to tiče, treba posebno navesti kod dionica s nominalnim iznosom taj iznos za svaku od njih a kod dionica bez spomenutog iznosa broj i rodove dionica glede kojih im je dano pravo da glasuju na Glavnoj skupštini. Ne moraju se navesti imena dioničara koji su dali punomoć za glasovanje.

Onaj koga dioničar ovlasti da u vlastito ime glasuje na temelju dionica koje mu ne pripadaju, mora radi unošenja u popis posebno navesti kod dionica s nominalnim iznosom taj iznos za svaku od njih a kod dionica bez spomenutog iznosa broj dionica. To vrijedi i za dionice za koje je ovlaštenik dioničar koji je upisan u registru dionica.

Popis treba ostaviti na uvid svim sudionicima Glavne skupštine prije prvoga glasovanja. Potpisuje ga predsjednik Glavne skupštine. Svakome se dioničaru mora u roku od dvije godine od održavanja Glavne skupštine omogućiti uvid u popis sudionika na toj skupštini.

Svaki dioničar ima pravo zahtijevati u roku od mjesec dana nakon održane Glavne skupštine da mu društvo potvrdi je li i kako dan njegov glas. Društvo je dužno dati dioničaru tu potvrdu bez odgađanja.

U odnosu na ostvarenje prava glasa putem posrednika i osoba koje djeluju na odgovarajući način primjenjuju se odredbe Zakona o trgovačkim društvima.

**VI Tijek Glavne skupštine**

**Članak 13.**

Nakon otvaranja sjednice predsjednik Glavne skupštine Društva (ili druga osoba koja predsjedava Glavnom skupštinom sukladno odredbama ovog Poslovnika) objavljuje broj nazočnih dioničara i opunomoćenika, te broj ukupnih glasova s kojima isti raspolažu odnosno o postojanju uvjeta za održavanje Glavne skupštine Društva (kvorum).

Kvorum postoji, odnosno Glavna skupština može pravovaljano odlučivati, ako su na njoj nazočni dioničari ili njihovi punomoćnici koji zajedno imaju dionice s pravom glasa čija nominalna vrijednost prelazi 50% iznosa temeljnog kapitala Društva u vrijeme održavanja Glavne skupštine.

Osoba koja predsjedava Glavnom skupštinom objavljuje zaključak o ispunjenju pretpostavki za pravovaljanost rada i donošenje odluka na sjednici, nakon čega se pristupa utvrđenju dnevnog reda, kako je isti naveden u objavljenom pozivu za održavanje Glavne skupštine, uzimajući pritom u obzir i prijedloge dioničara koje su isti prije Glavne skupštine sukladno Zakonu o trgovačkim društvima i Statutom Društva istaknuli, odnosno dostavili.

Osoba koja predsjeda Glavnom skupštinom ne može bez odluke Glavne skupštine promijeniti redoslijed točaka dnevnog reda, a ni pojedinu točku maknuti s dnevnog reda.

**Članak 14.**

Dioničarima ili njihovim punomoćnicima riječ će davati predsjednik Glavne skupštine, prema redoslijedu prijavljivanja te u skladu s ograničenjima utvrđenim odredbama ovog Poslovnika.

Prisutni dioničari i njihovi punomoćnici dužni su svojim ponašanjem omogućiti da se Glavna skupština održi u skladu s odredbama Statuta i Zakona o trgovačkim društvima.

Mir i red Glavne skupštine održava predsjednik Glavne skupštine, koji je u tu svrhu ovlašten oduzimati riječ sudioniku koji remeti mir i red, dok je osobu koja trajno remeti rad Glavne skupštine ovlašten udaljiti s iste.

Pravo dioničara da traži obavještenja, postavlja pitanja i raspravlja ograničeno je na način koji će usmeno odrediti predsjednik Glavne skupštine nakon što utvrdi da punomoćnici dioničara imaju valjane punomoći, imajući pritom u vidu potrebu za urednim radom i primjerenim trajanjem Glavne skupštine.

**Članak 15.**

Dioničar ili drugi sudionik u raspravi koji želi govoriti na sjednici mora prethodno zatražiti riječ od predsjednika Glavne skupštine ili druge osobe koja predsjedava Glavnom skupštinom u skladu s odredbama ovog Poslovnika. Osoba koja predsjedava Glavnom skupštinom daje riječ po redu prijave.

Sudionici u raspravi moraju govoriti o točki dnevnog reda o kojoj je rasprava otvorena ili o pitanjima koja su s njom u neposrednoj vezi, izbjegavajući pritom nepotrebnu opširnost.

Nitko nema pravo prekidati sudionika u njegovoj diskusiji i upadati mu u riječ. Predsjednik Glavne skupštine može upozoriti sudionika u diskusiji da se drži točke dnevnog reda o kojoj se raspravlja.

Ukoliko je to svrsishodno za uredni rad, primjereno trajanje i učinkovitost rada Glavne skupštine, predsjednik Glavne skupštine može ograničiti ukupno vrijeme raspravljanja, postavljanja pitanja i traženja obavještenja koje otpada na pojedinu točku dnevnog reda, ali i odrediti maksimalno vrijeme u kojem svaki dioničar ili punomoćnik koji se propisno javi za riječ može postavljati pitanja, raspravljati ili tražiti obavještenja.

Pri određivanju ograničenja iz prethodnog stavka, predsjednik Glavne skupštine vodit će računa o ukupnom broju točaka dnevnog reda, složenosti materije o kojoj treba odlučiti te o broju dioničara ili njihovih punomoćnika koji su se propisno prijavili za riječ.

**VII Odlučivanje na sjednici Glavne skupštine**

**Članak 16.**

Nakon raspravljanja o pojedinim točkama dnevnog reda, Glavna skupština donijet će odluku o istima glasovanjem.

Glasovanje i odlučivanje na sjednicama Glavne skupštine provodi se na način utvrđen sukladno odredbama Zakona o trgovačkim društvima i Statutom Društva.

Odluke se donose većinom danih glasova (obična većina), osim kad je primjenjivim propisima utvrđena posebna kvalificirana većina koja je potrebna za donošenje pojedinačnih odluka.

Glavna skupština donosi opće akte, odluke, rješenja, zaključke i preporuke.

Općim aktom i odlukom odlučuje se o pitanjima iz područja poslovanja Društva.

Rješenjem se odlučuje o pravima i dužnostima pojedinaca ili pravnih osoba.

Zaključkom se odlučuje o proceduralnim pitanjima i pitanjima koje je Glavna skupština

nadležna sama razmatrati.

Preporukom se izražava stav Glavne skupštine o određenim pitanjima iz rada Društva.

**Članak 17.**

Glasovanje se vrši podizanjem glasačkih kartona ili popunjavanjem glasačkih listića na kojima je označen broj glasova koji pripada pojedinom dioničaru, a glasovati se može sa "za", "protiv" ili "suzdržan" u odnosu na svaku točku dnevnog reda. Uprava i Nadzorni odbor Društva mogu donijeti odluku kojom se omogućuje glasovanje na Glavnoj skupštini pomoću elektroničke naprave za glasovanje.

Obrasce glasačkih kartona odnosno glasačkih listića ili elektroničke naprave za glasovanje ili druge uvjete za potrebe ostvarenja prava glasa na Glavnoj skupštini osigurati će Društvo.

**Članak 18.**

Svaka odluka Glavne skupštine mora se navesti u zapisniku kojega sastavlja javni bilježnik.

U zapisniku se navode mjesto i vrijeme održavanja Glavne skupštine, ime i prezime javnog bilježnika te način i rezultat glasovanja i utvrđenje predsjednika o donesenim odlukama.

Zapisniku treba priložiti popis sudionika na Glavnoj skupštini i dokaz o sazivanju Glavne skupštine. Dokaze o sazivanju Glavne skupštine ne treba priložiti, ako su uz navođenje njihova sadržaja isti navedeni u zapisniku.

Zapisnik potpisuje javni bilježnik. U zapisniku se ne moraju navoditi svjedoci.

Uprava mora bez odgađanja po održanoj Glavnoj skupštini dostaviti registarskome sudu javno ovjereni primjerak zapisnika s prilozima.

Društvo mora u roku od 7 dana nakon što je održana Glavna skupština rezultate glasovanja objaviti na svojim internetskim stranicama.

**Članak 19.**

Uprava mora na Glavnoj skupštini dati svakome dioničaru na njegov zahtjev obavještenja o poslovima Društva, ako je to potrebno za prosudbu pitanja koja su na dnevnome redu. Obveza davanja obavještenja odnosi se i na pravne i poslovne odnose Društva s povezanim društvima. Ako je društvo kroz poslovnu godinu steklo vlastite dionice, Uprava mora u izvješću o stanju društva odnosno u bilješkama uz financijska izvješća, navesti razloge stjecanja, broj i nominalni iznos stečenih dionica, a ako je Društvo izdalo dionice bez nominalnog iznosa njihov broj i iznos temeljnog kapitala koji na njih otpada, stekne li ih pak naplatnim putem i ono što je za to dalo, vlastite dionice koje je otuđilo i takve dionice koje još drži.

Uprava može uskratiti davanje obavijesti samo:

1. ako bi ono prema razumnoj gospodarskoj prosudbi moglo štetiti Društvu ili s njime povezanome društvu;
2. o poreznim davanjima ili o visini pojedinih od njih, ako je to u interesu zaštite povjerljivih podataka ili poslovnog interesa Društva, ili s njime povezanog Društva;
3. o razlici između vrijednosti s kojom su pojedini predmeti navedeni u poslovnim knjigama Društva i njihove više vrijednosti, ako je to u interesu zaštite povjerljivih podataka ili poslovnog interesa Društva, ili s njime povezanog društva, osim ako Glavna skupština utvrdi godišnja financijska izvješća;
4. o metodama izrade financijskih izvješća Društva i procjene vrijednosti imovine, prihoda i rashoda ako je uskrata tih obavijesti potrebna radi urednog rada i primjerenog trajanja Glavne skupštine, a navođenje tih metoda u prilogu spomenutih izvješća dovoljno za to da se dobije prava slika imovinskog i financijskog stanja te stanja dobiti Društva;
5. ako bi davanjem obavijesti Uprava učinila neku kažnjivu radnju;
6. ako je obavijest dostupna na internetskoj stranici Društva najmanje sedam dana prije prvog dana održavanja Glavne skupštine i za vrijeme njezina održavanja.

Ako je nekome dioničaru zbog njegova svojstva dioničara dana obavijest izvan Glavne skupštine, ona se na Glavnoj skupštini mora dati svakome dioničaru Društva na njegov zahtjev pa i onda kada nije potrebna za prosudbu pitanja koja su na dnevnome redu.

Ako je dioničaru uskraćena obavijest, on može tražiti da se njegovo pitanje i razlog zbog kojega mu je bio uskraćen odgovor navedu u zapisniku o radu Glavne skupštine.

**VIII Predsjednik Glavne skupštine**

**Članak 20.**

Glavnoj skupštini predsjeda predsjednik Glavne skupštine, kojeg imenuje Glavna skupština Društva.

Prije izbora predsjednika Glavne skupštine, ili ako se iz bilo kojeg razloga predsjednik ne izabere, zasjedanjem Glavne skupštine predsjedava član Nadzornog odbora kojeg imenuje Nadzorni odbor.

Predsjednik Glavne skupštine:

1. predsjeda sjednicama Glavne skupštine te utvrđuje redoslijed raspravljanja o pojedinim točkama dnevnog reda, odlučuje o redoslijedu glasovanja o pojedinim prijedlozima, o načinu glasovanja o pojedinim odlukama te o svim proceduralnim pitanjima koja nisu utvrđena Zakonom o trgovačkim društvima, Statutom Društva i ovim Poslovnikom;
2. potpisuje zapisnike i odluke Glavne skupštine Društva;
3. u ime Glavne skupštine komunicira s drugim organima Društva i trećim osobama, kada je to predviđeno Zakonom o trgovačkim društvima, Statutom i ovim Poslovnikom;
4. obavlja druge poslove sukladno granicama nadležnosti i prava u smislu Zakona o trgovačkim društvima, Statuta, drugim primjenjivim propisima i internim aktima Društva.

Prije prelaska na predviđeni dnevni red, predsjednik Glavne skupštine utvrdit će imaju li punomoćnici dioničara valjane punomoći u smislu odredbi Statuta i ovog Poslovnika.

**IX Prijenos informacija**

**Članak 21.**

Ako Društvo ne prenese sljedeće informacije izravno dioničarima, obvezno ih je elektronički proslijediti posrednicima kako bi ih oni prenijeli dioničarima:

1. o sazivanju Glavne skupštine sukladno odredbi članka 7. ovog Poslovnika;
2. o pravima na zamjenu zamjenjivih obveznica za dionice, prvenstvu pri upisu novih dionica, naplati primjerice povodom smanjenja temeljnog kapitala povlačenjem dionica, upisu novih dionica pri povećanju temeljnog kapitala te izboru pri isplati dividende.

Ako su informacije dostupne na internetskim stranicama društva, dovoljno je posrednicima dati podatak o internetskoj stranici.

**X Čuvanje poslovne tajne**

**Članak 22.**

Dioničari su dužni čuvati kao poslovnu tajnu sve podatke, informacije i dokumentaciju koja je navedena kao poslovna tajna Društva.

Obvezu čuvanja poslovne tajne imaju i druge osobe koje sudjeluju u radu Glavne skupštine Društva, sukladno odredbama ovog Poslovnika.

**XI Završne odredbe**

**Članak 23.**

Dioničari sami snose vlastite troškove sudjelovanja u radu i na sjednicama Glavne skupštine. Troškove održavanja sjednice snosi Društvo.

Ništetnost ili neprovedivost bilo koje odredbe ovog Poslovnika ni na koji način neće utjecati na valjanost ili provedivost ostalih odredbi ovog Poslovnika.

U slučaju nesuglasnosti između odredaba ovog Poslovnika i odredbama Statuta Društva, primjenjivat će se odredbe Statuta na odgovarajući način.

Zapisnici i prateća dokumentacija uz prijedloge odluka, kao i pozivi te punomoći sa svake sjednice Glavne skupštine pohranjuju se u arhivu Društva i čuvaju se sukladno zakonskim rokovima.

Ovaj Poslovnik stupa na snagu i primjenjuje se od dana donošenja.

**Predsjednik Glavne skupštine**

**\_\_\_\_\_\_\_\_\_\_\_\_\_\_\_\_\_\_\_\_\_\_**